Puolitoistametrinen lemmikkikäärme katosi kerrostaloasunnosta viikonlopun aikana.

Vantaan Länsimäestä Kuntokujalla sijaitsevasta kerrostaloasunnosta katosi viime viikonloppuna kuningasboa.

Noin 150 cm pitkää käärmettä ei ole etsinnöistä huolimatta löydetty asunnosta eikä sen välittömästä läheisyydestä, Itä-Uudenmaan poliisi tiedottaa.

Kaikki havainnot lemmikkikäärmeestä pyydetään ilmoittamaan yleiseen hätänumeroon 112. Jos käärmeen näkee, sitä ei saa itse lähestyä tai mennä koskemaan.

Kuningasboa ei ole myrkyllinen. Omistajansa ja eläinlääkärin mukaan se on lemmikkinä ”lämmin ja hyvin säyseä”.

Pelästyessään käärme voi kuitenkin purra, mutta siitä ei pitäisi aiheutua suurempaa vaaraa.

Saattaa lymyillä vielä kotonakin

Omistaja ei ollut aivan varma, onko käärme kateissa. Se saattaa olla vielä asunnossakin, komisario Jarmo Ojala kertoo.

Käärme oli rikkinäisessä terraariossa. Sieltä se on mahdollisesti luikerrellut avonaisesta ovesta tai ikkunasta vapauteen.

Luonnossa kuningasboan ravintoa ovat jyrsijät ja muut pienet nisäkkäät, linnut, sammakot sekä lepakot.

Eläimestä ei pitäisi olla vaaraa edes pienille koirille.